**Mladi manager 2015 je Gregor Rebolj**

**Gregor Rebolj, Klika**

»Zdaj imam pisno potrdilo, da sem še vedno mlad,« se je ob prejemu priznanja Mladi manager 2015 pošalil **Gregor Rebolj:** »Nagrado razumem kot priznanje za dosedanje delo in spodbudo za naprej.«

 **V treh letih do osupljivih rezultatov**
Podjetje Klika, ki ga je leta 2003 soustanovil Gregor Rebolj, je raziskovalno-razvojni laboratorij za programske rešitve s poudarkom na mobilnih platformah in obdelavi podatkov v realnem času. Klika je leta 2012 postala del švicarske skupine Sportradar, vodilnega svetovnega ponudnika športnih podatkov, Rebolj pa Sportradarjev direktor mobilnih storitev. Pod njegovim vodstvom je Klika zrasla iz petih zaposlenih na skoraj 100, promet se je v zadnjih treh letih povečal za 355 %, dobiček pa za 245 %

**Vizija je biti prvi**
Skupina celoten dobiček vlaga v rast in nov razvoj. »Sportradar v petih letih vidim kot vodilnega ponudnika športnih podatkov. V zadnjih letih v skupini namensko posvečamo več pozornosti storitvam, ki ustvarjajo dodano vrednost tudi izven sveta športnih stav. Od mesta klasičnega ponudnika, prenašalca športnih podatkov, se premikamo k ponudniku, ki je neposredno v stiku z vsakim končnim uporabnikom svojih strank.«

Osredotočenost na cilje, analitično razmišljanje in dobro prenašanje zagona na sodelavce, so Reboljeve ključne lastnosti, za uspešno doseganje skupnih ciljev: v prihodnosti želijo ustvariti laboratorij inovacij, v katerem bi raziskovali in preizkušali nove tehnologije.